"Ştiu că a existat o problemă, o mică întârziere în emiterea deciziilor privind contribuţiile la fondul de sănătate, este într-adevăr neplăcut pentru toată lumea, dar se poate face un calcul aproximativ, adică în momentul când un contribuabil are decizia de impunere poate să-şi calculeze un procent de 5,5% la venitul respectiv şi să se ducă să plătească", a declarat joi directorul general adjunct al Direcţiei Asistenţă Contribuabili în cadrul ANAF, Mihaela Huţanu.

Ea a arătat că, deşi pentru prima tranşă a contribuţiilor procesul de actualizare a deciziilor de impunere a fost puţin întârziat, obligaţia contribuabilului de a plăti este prevăzută în legislaţie.

"Orice obligaţie fiscală se achită în mod normal pe bază de impunere, nu ştiu să vă spun dacă vor fi penalităţi sau nu (pentru cei care nu vor plăti contribuţia la sănătate pentru primul trimestru dacă nu au primit decizii de impunere cu CASS 5,5% - n.r.), dar legea îmi spune că am obligaţia plăţii la data de 25 martie", a precizat Huţanu, întrebată dacă vor fi penalităţi în aceste cazuri, din vina Fiscului.

Persoanele care obţin venituri din chirii trebuie să plătească din acest an contribuţii de sănătate de 5,5%, calculate fie la nivelul chiriei, dacă persoana mai are şi alte venituri, indiferent de nivelul acestora, fie la nivelul salariului minim pe economie, dacă acesta este singurul venit.

Cu alte cuvinte, baza de calcul pentru contributia de asigurari sociale de sanatate nu poate fi mai mica de 800 de lei (salariul minim brut in 2013) si nici mai mare de cinci salarii medii brute, adica 11.115 lei (n.r. - salariul mediu brut in 2013 - 2.223 lei).

Reglementările fiscale în vigoare prevăd că, în decizia de impunere prin care se stabilesc plăţile anticipate, baza de calcul a contribuţiei de asigurări sociale de sănătate se va evidenţia lunar, iar plata contribuţiei se va efectua trimestrial, în patru rate egale, până la data de 25 inclusiv a ultimei luni din fiecare trimestru.